钦定古今图书集成/明伦汇编/官常典/第719卷 > 罗士信
## 钦定古今图书集成/明伦汇编/官常典/第719卷 > 罗士信

按《唐书忠义传》：“士信，齐州历城人。隋大业时，长白山。
贼王薄、左才相孟让攻齐郡，通守张须陁率兵击贼。
士信以执衣年十四，短而悍，请自效。须陁疑其不胜
甲少之。士信怒，被重甲，左右鞬，上马顾眄，须陁许之。
击贼潍水上，阵才列，执长矛驰入贼营，刺杀数人，取
一级掷之，承以矛，戴而行，贼皆眙惧，无敢亢。须陁乘”
之，大破贼。士信逐北，每杀一贼，辄劓鼻纳诸怀。暨还，
验以代级，须陁叹伏，遗以所乘马。凡战，须陁先登，士
信副以为常。炀帝遣使图须陁、士信阵法，上内史。后
须陁为李密所杀，士信与裴仁基归密，署总管，俾统
所部讨王世充。身被重创，见获于世充。世充爱其才，
厚遇之，与同寝食。后得密将邴元真等，故士信稍稍
疏斥。士信耻与伍，率所部千馀人来降。高祖拜陕州
道行军总管，因谋世充。士信行则先锋，反则殿，有所
获，悉散戏下，有功者或脱衣解马赐之，士以故用命。
然持法严，至亲旧无少贷，其下亦不甚附。师次洛阳，
攻千金堡，堡有恶言诟军，士信怒，夜遣百人载婴儿
啼噪堡下，若自东都“出奔者。”既而阳悟曰：“非也，此千
金堡耳。”因散去堡兵，开门追掠，士信伏入，屠之无类。
贼平，授绛州总管，封郯国公。从秦王击刘黑闼洺水
上，得一城，王君廓戍之。贼急攻，溃而出。王语诸将：“孰
能守此？”士信曰：“愿以守。”乃命之。士信已入，贼悉众攻，
方雨雪，救军不得进。城陷，黑闼欲用之，不屈而死，年
二十八。王隐悼，购其尸以葬，谥曰勇。初，士信为仁基
所礼，及东都平，出家财敛葬北邙以报德，且曰：“我死
当墓其侧。”至是如所志。